ຈີນຮຽກຮ້ອງໃຫ້ໃຊ້ຄວາມຍັບຍັ້ງ ໃນແຫລມເກົາຫລີ
ຈີນຮຽກຮ້ອງທຸກພັກຝ່າຍ ຫລີກລ້ຽງ ເຮັດໃຫ້ຄວາມເຄັ່ງຕຶງເພີ່ມຂຶ້ນ ໃນແຫລມເກົາຫລີ.
ຈີນກໍາລັງຮຽກຮ້ອງໄປຍັງທຸກພັກຝ່າຍ ໃຫ້ຫລີກລ່ຽງຈາກ ການເຮັດໃຫ້ຄວາມເຄັ່ງຕຶງເພີ່ມທະວີຂຶ້ນ ໃນຂະນະທີ່ສະຫະ ລັດແລະເກົາຫລີໃຕ້ເສັດສີ້ນການຊ້ອມລົບທາງທະເລຄັ້ງໃຫຍ່ ຂອງພວກຕົນ ໃນທະເລເຫລືອງນັ້ນ ແຕ່ບັນດາເຈົ້າໜ້າທີ່ກະຊວງປ້ອງກັນປະເທດເກົາຫລີໃຕ້ ກ່າວໃນວັນພຸດມື້ນີ້ວ່າ ພວກຕົນກໍາລັງເວົ້າກັນເລື່ອງທີ່ ຈະທໍາການຊ້ອມລົບຄັ້ງໃຫຍ່ບັ້ນໃໝ່ກັບສະຫະລັດອີກຊຶ່ງ ອາດຈະເລີ່ມຂຶ້ນໄດ້ໃນຕົ້ນເດືອນນີ້ກໍເປັນໄດ້ ນອກນັ້ນ ເກົາຫລີໃຕ້ຍັງວາງແຜນຈະທໍາການຊ້ອມລົບຍິງປືນໃຫຍ່ ໂດຍໃຊ້ລູກປືນແທ້ໆຂອງຕົນເອງເຊ່ນກັນ ຊຶ່ງກໍານົດຈະມີຂຶ້ນໃນສັບປະດາໜ້ານີ້ ອົງການຂ່າວ Yonhap ຂອງເກົາຫລີໃຕ້ ອ້າງຄໍາເວົ້າຂອງກອງບັນຊາການກອງທັບວ່າ ການຊ້ອມລົບບັ້ນນຶ່ງໃນຫລາຍໆບັ້ນນັ້ນ ຈະມີຂຶ້ນຢູ່ໃກ້ໆກັບເກາະ Dae-cheong ທີ່ ຕັ້ງຢູ່ທາງທິດໃຕ້ຂອງເຂດນ່ານນໍ້າ ທີ່ເປັນບັນຫາຂັດແຍ້ງກັນລະຫວ່າງສອງເກົາຫລີ ໃນ ທະເລເຫລືອງນັ້ນ ເກົາຫລີເໜືອໄດ້ເປີດສາກໂຈມຕີດ້ວຍປືນໃຫຍ່ທີ່ເປັນອັນຕະລາຍເຖິງ ຕາຍໃສ່ອີກເກາະນຶ່ງຂອງເກົາຫລີໃຕ້ ໃນຂະນະທີ່ກໍາລັງຂອງເກົາຫລີໃຕ້ພວມທໍາການ ຊ້ອມລົບໃນທໍານອງດຽວກັນໃນສັບປະດາແລ້ວນີ້ ໂດຍໄດ້ຍິງໄປໃສ່ນ່ານນໍ້າ ທີ່ທັງສອງ ປະເທດຕ່າງກໍອ້າງເອົາກໍາມະສິດນັ້ນ ທີ່ກຸງປັກກິງ ອົງການຂ່າວຊິນຫົວທາງການຈີນອ້າງຄໍາເວົ້າຂອງທ່ານ Yang Jiechi ລັດ ຖະມົນຕີການຕ່າງປະເທດຈີນທີ່ກ່າວວ່າ ທຸກໆພັກຝ່າຍຄວນຈະຢູ່ໃນຄວາມສະຫງົບແລະ ໃຊ້ຄວາມຍັບຍັ້ງ ທ່ານ Jiechi ເປັນເຈົ້າໜ້າທີ່ລະດັບສູງສຸດຂອງຈີນ ທີ່ໄດ້ສະແດງ ຄວາມເຫັນອອກມາ ກ່ຽວກັບວິກິດການດັ່ງ ກ່າວ ການຊ້ອມລົບທາງທະເລຮ່ວມກັນລະຫວ່າງສະຫະລັດແລະເກົາຫລີໃຕ້ທີ່ຍຸດຕິລົງໃນວັນ ພຸດມື້ນີ້ ນັບວ່າເປັນຄັ້ງໃຫຍ່ທີ່ສຸດໃນການຊ້ອມລົບຫລາຍໆຄັ້ງ ທີ່ໄດ້ດໍາເນີນມາໂດຍກໍາ ລັງ ຂອງເກົາຫລີໃຕ້ແລະສະຫະລັດ ໃນຫວ່າງບໍ່ເທົ່າໃດເດືອນຜ່ານມານີ້ ການຊ້ອມລົບຄັ້ງນີ້ ມີທະຫານເຮືອຫລາຍພັນຄົນປະກອບສ່ວນພ້ອມກັບເຮືອບິນລົບ 75 ລໍາແລະກໍາປັ່ນລົບ 10 ລໍາ ທີ່ຮວມທັງກໍາປັ່ນບັນທຸກເຮືອບິນລົບຂະໜາດໃຫຍ່ USS George Washington ທີ່ໃຊ້ພະລັງປະລະມະນູແລ່ນຂອງສະຫະລັດນັ້ນນໍາ